En familie fra Aarhus havde den store pung med på campingmessen i Aalborg i denne weekend.

Allerede på messens første dag i fredags kunne direktør fra PB Scandi-Mobil, Peter Borup, sætte et ”solgt”-skilt i ruden på den store luksus-autocamper Morelo Loft 84 MX til den svimlende sum af 2,3 mio. kroner. Autocamperen blev købt af en familie fra Aarhus-området, som nu kan se frem til nogle yderst luksuriøse ferier. Firmaet PB Scandi-Mobil har i alt lavet to handler på campingmessen i weekenden og har oveni købet fået omkring 15 kontakter med hjem på mulige interesserede købere, som følges op de kommende dage. Købeglade besøgende på messen Generelt melder udstillerne om en meget positiv stemning blandt de besøgende på messen, og der har i år været stor købelyst. - Vi har oplevet, at de besøgende, der har lagt vejen forbi vores stand, har været i rigtig godt humør, og de har haft lyst til at købe udstyr med hjem. Det betyder, at vi har en fremgang i salget på cirka 20 procent i forhold til messen i 2016, siger Dorthe Blom fra campingudstyr.dk.